પાંડવોના કાળનો આદર્શ સમાજ ભગવાન શ્રીકૃષ્ણે મહેનત કરીને આદર્શ સમાજ ઉભો કર્યાનું મહાભારતમાં વર્ણન છે. પાંડવો દ્રૌપદી સ્વયંવરમાંથી પાછા આવ્યા બાદ સૌપ્રથમવાર ભારતના ભાગલા પડ્યા. શ્રીકૃષ્ણે યુધિષ્ઠિરને સારામાં સારું રાજ કરી દેખાડવા કહ્યું. શ્રીકૃષ્ણે મહેનત કરીને પાંડવોનું રાજ્ય સુસંસ્કૃત બનાવ્યું. એક વખત યુધિષ્ઠિર પાસે એક ઝગડો આવ્યો. એક વૈશ્યે એક બ્રાહ્મણને જમીન દાનમાં આપી.પછી બ્રાહ્મણ તે જમીન ખેડે છે ત્યારે તેને એક ચરૂ મળે છે. જેમાં સોનામહોરો હતી.તેથી તે બ્રાહ્મણ તે ચરૂ લઇને વૈશ્ય પાસે ગયો.અને કહે કે મેં તમારી પાસેથી જમીન દાનમાં લીધી પણ ચરૂ દાનમાં લીધો ન હતો તેથી આ ચરૂ તમે સ્વીકારો. વૈશ્ય કહે-મેં તમને જમીન દાનમાં આપી તેથી તેમાં જે પણ હોય તે સર્વ સહિત તમને દાનમાં આપી છે તેથી આ ચરૂ પર મારો હક્ક થતો નથી. તેથી તે હું લઇ શકતો નથી. બ્રાહ્મણ કહે- મને ખબર હોત કે આ જમીનમાં ચરૂ છે તો હું જમીન લેતો નહીં. આમ બ્રાહ્મણ અને વૈશ્ય બંને ચરૂ લેવા તૈયાર નથી. યુધિષ્ઠિર બ્રાહ્મણને કહે-તું ચરૂ રાખે તેમાં અધર્મ નથી કારણ કે તને જમીન દાનમાં મળી છે. બ્રાહ્મણ કહે-તે વાત સાચી પણ વૈશ્ય ચરૂ લેશે તો તેમાં પણ અધર્મ નથી.કારણ અજ્ઞાત વસ્તુનું દાન લેવાય નહીં. વૈશ્યે ખબર ન હતી કે અંદર ચરૂ છે અને તેનાથી જમીન દાનમાં અપાઇ છે પણ તેના પૂર્વજો તેમની આગળની પેઢીને કામ લાગે તેથી ધન દાટી રાખ્યું હશે.તેથી તેના પર મારો હક્ક ન રહે. આવો મીઠો ઝઘડો -જેમાં બંને જણ ચરૂ લેવા તૈયાર થતા નથી-તે ભારતમાં જ સંભવી શકે. મારા હક્કના હોય તો મને મારા કરોડ રૂપિયા પણ જોઈએ પણ અનહક્કનનું એક દોઢીયું પણ મને ન જોઈએ. મને ‘મારૂં જ જોઈએ ‘-‘બીજાના હક્કનું નથી જોઇતું ‘ એ વૃત્તિ સમાજમાં ઉભી થવી જોઈએ. એ માટે જ રામાયણ, મહાભારત જેવા ગ્રંથનો અભ્યાસ, સત્સંગ, સ્વાધ્યાય થવો જોઈએ. તેના વિચારોનું ચિંતન- મનન થવું જોઈએ. અસ્તુ.